Toetskrieket: Proteas val na sewende plekFoto: Aamir Qureshi/AFP. ’n Paar jaar gelede het die Proteas amok op die internasionale toetskrieketverhoog gemaak. Hulle het ’n spul reekse weg van die huis (waaronder in Australië en Engeland) gewen, terwyl hulle ook gesorg het dat Indië op hul tuisveld moes bontstaan. Onder Graeme Smith en Gary Kirsten se bekwame toesig het die Suid-Afrikaners die septer in rooibalkrieket geswaai, terwyl spelers soos AB de Villiers, Hashim Amla, Jacques Kallis en Dale Steyn ongetwyfeld tot die sukses bygedra het. Maar volgens die jongste ranglys is die Proteas nou die sewende voorste toetskrieketland ter wêreld. Reeksnederlae teen onder meer Pakistan en Engeland het tot die hartseer stand van sake bygedra. Die Wes-Indiese Eilande – teen wie die span volgende speel – het van die agtste na sesde plek gespring om die Proteas verby te steek. Verskeie spelers het al om geduld by ondersteuners gepleit omdat dit moeilik is om talentvolle sterre oornag te vervang. Maar vir baie ondersteuners is die geduld-uurglas lank reeds besig om leeg te loop.